**La ce sunt buni poeții pe-astă lume?**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La ce sunt buni poeții pe-astă lume?

Croiți dintr-un aluat neînțeles,

Sunt surghiuniți de-același crud eres –

Corsari febrili ai mărilor în spume.

Atrași de măreția unui erg

De vise vătămate-n escapade,

Cu soarta tremurând în acolade,

Spre gloria himerei încă merg.

Sub giulgiul de speranțe răposate,

Aceeași încercați claustrofobi,

Cu suflet nud și patimile-n rate,

Atinse de blestemul unor snobi

(Priviri de mucava și inimi plate),

Rămas-au, printre slove, pașnici robi...